मैं वहाँ बिताई पहली रात नहीं भूल सकती, जब जंगल के शोर से भयभीत मैं मोमबत्ती की रोशनी में भी बुरी तरह डर रही थी, जबकि मेरे बच्चे मज़ा ले रहे थे। संयोगवश उस तल पर प्राय: सभी कमरे खाली थे और द्वार को हवा दरवाजे को धक्का देती प्रतीत होती। महानगर के जंगलराज से भयभीत मैं किस तरह बुरी आशंकाओं से घिर गई थी, उफ! शुक्र है, वहाँ जंगल तो है, जंगलराज नहीं। मनुष्य में अबतक पशुता नहीं जागी है; पुरुष स्त्री को घूरते नहीं; किशोरी / युवती वहाँ के वाशिंदों से खौफ़ नहीं खातीं। उन्हें इंसानी शक्ल में भेड़िया नहीं दिखता। जो भी परिचारक थे, बड़े सहज-सरल! दूसरी रात को मैं सामान्य हो चुकी थी - बेखौफ़! आज मैंने जंगल के शोर को आत्मसात किया। दूसरे दिन, सुबह हम टेरेस की ओर भागे-- हिमालय-दर्शन के मोह ने हमें जकड़ रखा था। बादल लुकाछिपी खेलते रहे, हम हिमालय को देखने की ज़िद में बैठे रहे, उसने दर्शन तो दिए, मगर नई नवेली दुल्हन की तरह बर्फ़ वाला हिस्सा बहुत थोड़ा दिखा, मन न माना, उदास मन हम अपने कमरे में आ गए। लगभग 10 बजे फिर टेरेस पर। मौसम साफ़ था। खिली धूप में हिमालय की शृंखला देखकर हम ऐसे खुश हुए मानो क़िला फतह किया हो। मैं जाने कितनी देर अपलक निहारती रही, बेटे ने झकझोरा तो तंद्रा टूटी। सचमुच हिमालय का माहात्म्य ऐसा है जो हमारे अंतस में साधना के बीज बो देता है। उस वातावरण में आध्यात्म का गहन प्रभाव रहता है जिससे संबद्ध होकर असीम आनंद की अनुभूति होती है।